39. schôdza NR SR - 8.deň - A. dopoludnia
Dátum: 2025-09-19
Poslanec: Lackovič, Marek (PS)
Druh vystúpenia: Vystúpenie v rozprave

144. Ďakujem, pán predsedajúci, ja sa posnažím byť efektívny a rýchly, lebo netreba hovoriť o niečom, čo je tu už tretí rok po sebe, siahodlhé litánie. Pán kolega, musím vyjadriť takú miernu rozčarovanosť a nespokojnosť, že tu prinášate tieto veci takto, takýmto spôsobom, že v podstate toto je teda štvrtý rok po sebe, tretíkrát v podstate, ak sa nemýlim, pod vaším vedením alebo pod vašou gesciou sem prinášate možnosť pre obce a mestá, aby si mohli roztápať svoje krvopotne nasporené rezervné fondy, ktoré slúžia primárne na krytie rôznych nepredvídateľných udalostí, havárií, tak, aby si ich mohli roztápať aj na vlastné bežné výdavky. Čo je teda podľa mňa z dlhodobého hľadiska nekoncepčné, neefektívne, neudržateľné a v zásade čudujem sa, že aj ty, pán kolega, z relatívne veľkej obce, kde starostuješ, si sa pod toto podpísal spolu teda s pánom primátorom Kežmarku Ferenčákom, lebo všetci vieme, aj ja, aj ty, myslím, že sa na tom zhodneme, že táto vec dlhodobo nie je takýmto spôsobom udržateľná. My nemôžeme riešiť nedostatok financií, ktoré sú v mestách a obciach, tým, že budeme umožňovať roztápanie vlastných rezerv takýmto spôsobom dlhodobo, nekoncepčné, každý rok od roku 2022. Toto je, opakujem ešte raz, štvrtýkrát po sebe, štvrtý rok po sebe, čo sa má toto umožniť. A veci sa dejú v kontexte a ten kontext je dnes taký, že na tej istej schôdzi, kde v rámci konsolidácie beriete na budúci rok samosprávam 137 mil., ak rátame aj mestá, aj obce, aj samosprávne kraje, tak beriete na tejto schôdzi na jednej strane jednou rukou tým samosprávam 137 mil. eur a druhou rukou im dávate alebo ukazujete možnosť, že im vlastne vychádzate v ústrety, že im dávate vlastne ich vlastné rezervné fondy, ich vlastné rezervy, aby si mohli minúť na bežné výdavky. A povedz mi, prosím, že aký to, aký má toto zmysel to takto robiť. Nebolo by lepšie, keby sme im žiadne rezervy ich vlastné netlačili dole tým hrdlom, aby si ich roztopili na bežné výdavky, nebolo by lepšie, keby sme im radšej nebrali na budúci rok v rámci tej konsolidácie? Alebo keď im už chcete brať, tak to možno treba urobiť tak, ako navrhuje ZMOS, že len dočasne, dajme tomu na dva roky, na rok ´26, na rok ´27 a v roku ´28 nech sa to vráti, to opatrenie, to percento, to krátenie z 55,1 na 53. Nech sa to vráti naspäť na 55. A krajom, čo má poklesnúť z 29,5 na 28,6, nech sa im to vráti naspäť na 29,5, lebo takto sa naozaj nedá fungovať. Takto sa nedá pracovať, takto sa nedá plánovať, takto sa v samospráve nedá predvídať. Takto nikto nevie, že koľko peňazí mu príde o mesiac. Takto dokonca nikto v decembri, kto prijíma rozpočet, a tento rok ho bude prijímať ešte o niekoľko týždňov skôr, netuší, že čo si má nahádzať do tých tabuliek na budúci rok, na budúcoročný rozpočet, že koľko mu vlastne tých financií príde. Čiže takto sa nedá naozaj fungovať, pán kolega, a ty to veľmi dobre vieš, si veľmi šikovný starosta. Roky ťa vnímam, poznáme sa od roku 2018 či koľko, je rok ´25, sedem rokov ťa vnímam a s týmto prídeš po siedmich rokoch? Veľmi som sklamaný a podľa, podľa mňa sám cítiš, že takto sa nedá robiť. Ale pokračujete v tom, každý rok to robíte takto. A nič neprichádza. Tri veci ste doniesli pre samosprávy na túto septembrovú schôdzu. Prvá bola navýšenie počtu poslancov v Košiciach zo 41 na 51, druhá boli Huliakove štátne herne a kasína aj bez súhlasu obce a mesta, a tretia je táto, roztopenie si vlastných rezerv aj na bežné výdavky. Však, preboha, ale takto sa nedá robiť. To čo sú za veci, čo sem nosíte pre samosprávy? Tieto tri veci donesiete na september? Čo ste robili celé leto? Kde ste boli? Že to je strašne málo, to je bieda, to je, to je žalospev, to je na plač. Naozaj, Števo, nebláznime, zíďte z tej cesty ešte, ak sa dá, lebo takto sa nedá robiť, o tom by sa dalo hovoriť hodiny, ale aký to má zmysel? Keď konsolidačnú debatu utnete, SLK, prvé čítanie obmedzíte na, my sme mali 158 minút, to tridsiati traja sme sa mali vyjadriť po štyri minúty 40 sekúnd k 2,7 mld. a teraz sa tu máme baviť dokedy o rezervných fondoch? Aký to má zmysel? Ja naozaj, že toto je už, to uráža, ja keby som bol ešte teraz starosta, mňa to neuveriteľným spôsobom uráža. Jediné, čo vy prinesiete, vládna koalícia, po celom lete je možnosť pre mňa, aby som si roztopil vlastný rezervný fond, to mi má ako pomôcť? Ďakujem pekne. (Potlesk.)